b'\n_START_ARTICLE_\nMinas Tirith\n_START_SECTION_\nDescripci\xc3\xb3\n_START_PARAGRAPH_\nLa Ciutat Blanca fou constru\xc3\xafda sobre un tur\xc3\xb3 i contra el vessant del Mont Mind\xc3\xb2l\xc2\xb7luin. Es troba orientada a l\'est, de cara als Camps del Pel\xc3\xa8nnor i Osgu\xc3\xadliath._NEWLINE_La ciutat estava dividida en set nivells, cadascun d\'uns 30 metres d\'al\xc3\xa7ada i envoltats per una muralla blanca. En cada muralla hi havia una porta que connectava els nivells. Una paret de roca vertical, semblant a la quilla de proa d\'un vaixell, dividia transversalment tots els nivells excepte l\'inferior._NEWLINE_La cara exterior de la setena muralla, la m\xc3\xa9s baixa, era feta de la mateixa pedra negra amb qu\xc3\xa8 s\'edific\xc3\xa0 \xc3\x92rthanc, i tan sols era vulnerable a terratr\xc3\xa8mols tan potents com per poder esfondrar els seus fonaments. Al nivell superior s\'hi trobava la ciutadella dels reis, coronada per la Torre Blanca d\'Ecth\xc3\xa8lion, de m\xc3\xa9s de 90 metres d\'al\xc3\xa7ada. En l\'espai que quedava entre la ciutat i el Mind\xc3\xb2l\xc2\xb7luin s\'hi trobava Rath D\xc3\xadnen "El carrer silenci\xc3\xb3s", on s\'enterraven els reis de G\xc3\xb3ndor i els senescals.\n_START_SECTION_\nMinas \xc3\x80nor\n_START_PARAGRAPH_\nAmb el nom de Minas \xc3\x80nor, la "Torre del Sol", va ser constru\xc3\xafda l\'any 3320 de la Segona Edat sota el comandament d\'An\xc3\xa0rion, segon fill d\'El\xc3\xa9ndil i germ\xc3\xa0 d\'Is\xc3\xadldur. En aquells temps el regne d\xc3\xbanadan de G\xc3\xb3ndor s\'acabava de fundar i la guerra amb el senyor fosc S\xc3\xa0uron era imminent, motiu pel qual la ciutat es va construir altament fortificada._NEWLINE_El 340 de la Tercera Edat el rei Ostoher va reconstruir la ciutat com la resid\xc3\xa8ncia d\'estiu dels reis de G\xc3\xb3ndor. Quan la gran plaga va devastar Osgu\xc3\xadliath, el rei Tar\xc3\xb2ndor va traslladar la capital a Minas \xc3\x80rnor._NEWLINE_El 2002 la ciutat germana de Minas \xc3\x8dthil, la "Torre de la Lluna", va ser capturada pels Nazg\xc3\xbbl i reb\xc3\xa9 el nom de Minas M\xc3\xb3rgul: "Torre de la Bruixeria". Aleshores, els gondorians van rebatejar Minas \xc3\x80nor amb el nom de Minas Tirith, que significa "Torre de la Gu\xc3\xa0rdia", per indicar que a partir d\'aleshores s\'estaria atent als moviments de M\xc3\xb3rdor.\n_START_SECTION_\nLa Guerra de l\'Anell\n_START_PARAGRAPH_\nDurant la Guerra de l\'Anell (3018-3019), el declivi dels d\xc3\xbanedain havia deixat Minas Tirith  amb menys de la meitat de la poblaci\xc3\xb3 que hi podia cabre. Les seves defenses a Osgu\xc3\xadliath i a Rammas \xc3\x88chor van caure davant l\'avan\xc3\xa7 de l\'ex\xc3\xa8rcit de M\xc3\xb3rdor, que penetr\xc3\xa0 als camps de Pel\xc3\xa8nnor._NEWLINE_Minas Tirith va ser assetjada per les tropes de S\xc3\xa0uron, i els seus aliats orientalencs i haradrim. Les muralles de la ciutat van resistir, per\xc3\xb2 l\'ariet Grond i la bruixeria del capit\xc3\xa0 dels Nazg\xc3\xbbl van rompre les portes de la ciutat._NEWLINE_L\'arribada dels genets r\xc3\xb2hirrim del rei Th\xc3\xa9oden, i de la flota de Pel\xc3\xa0rguir capitanejada per \xc3\x80ragorn, van salvar la ciutat del saqueig i desembocaren en la Batalla dels Camps de Pel\xc3\xa8nnor. Davant les muralles de la ciutat, l\'ex\xc3\xa8rcit de M\xc3\xb3rdor van ser derrotats.'